
Stendhal 

Résumé. Le présent article traite de la langue comme instrument du pouvoir, expression politique dans une société,  et notamment,  de la problématique du roumain  en tant que langue de communication sur le territoire actuel de la République de Moldova, des ambiguïtés identitaires qui tracassent encore ce pays. L’auteur propose un terme spécifique - la coercition de la langue - pour exprimer l’influence néfaste de la langue dominante (le russe), porteuse d’idéologies, comportements et attitudes. Dans cette perspective sociolinguistique  l’auteur recommande quelques actions à entreprendre afin d’améliorer la qualité du fonctionnement du roumain dans un espace soumis à une épuration identitaire barbare à l’époque soviétique. 

Mitul babelian a fost invenţia salutară a omenirii pentru a explica una din eternele enigme ale umanităţii: miracolul şi provenienţa limbilor. 
 Într-o Europă în care dezvoltarea progresează, bilingvismul pare să nu mai satisfacă necesităţile comunicării societale  atât la nivel oficial, cât şi la nivel de conexiuni lingvistice cotidiene în spaţiului comunitar. Niciodată spiritul babelian nu ar fi cunoscut o astfel de proliferare lingvistică şi nu ar fi atins un grad atât de înalt al transversalităţii  dialogului, dacă astăzi nu ar fi fost epoca marilor delocalizări culturale şi, prin urmare a celor lingvistice. 
Sloganul european  „unitate prin diversitate” se bazează, în primul rând, pe diversitatea lingvistică şi, în consecinţă, culturală a Europei. Istoria conceptului este mult mai veche decât pare la prima vedere.

În perioada în care apar primele volume ale Enciclopediei, abatele Pluche, în „Mecanica limbilor şi Arta de a le învăţa” (1751),  afirma că o primă diferenţiere a limbilor începuse încă pe vremea lui Noe, dacă nu în lexic, atunci, cel puţin, în varietatea de schimbări de la o familie de limbi la alta.  Pluche continuă: multiplicarea (care nu este neapărat confuzia) limbilor apare în acelaşi timp ca un fenomen natural, dar şi pozitiv din punct de vedere social. „La confusio linguarum devine condiţia istorică a stabilizării unor valori ale statului. Parafrazând spusele lui Louis al XIV-lea, Pluche este pe calea de a afirma că statul este însăşi limba” (citat după Eco, 1997, p. 383; traducerea noastră).
Comparată cu închistarea medievală, elitismului renaşcentist, clasicismul riguros, cosmopolitismul conservator, explozia revoluţionară a mobilităţilor umane transoceanice şi transcontinentale dă naştere chiar sub ochii noştri unei noi societăţi: atotştiutoare, interculturală, cosmopolită şi poliglotă. În căutarea unei teorii  reconciliatoare, ce ar împăca structuralismul clasic teoretizat şi  pragmatismul langajier, savanţii continuă dezbaterile lor care ţin de limbă, cuvânt, discurs, text, etc. O terminologie abundentă, uneori greu de repertoriat  din punct de vedere logic-ierarhic, circulă în interiorul diferitor şcoli doctrinologice. Subiectul abordat  în acest articol va fi descrierea limbii şi paradigma funcţionării ei din punctul de vedere al cadrului  său socio – politic într-un geospaţiu concret.
Propunem o definiţie generală a limbii şi anume: limba ca instrument al comunicării interumane este ceea ce o societate determinată la o epocă determinată consideră a fi limbă. În pofida tuturor atomizărilor posibile ale conceptului      (cum ar fi cele ale lui Saussure, Greimas, Peirce, Jakobson etc), limba nu poate să funcţioneze decât pe segmente socio-istorice determinate, în strictă concordanţă cu tradiţiile, cultura şi mentalitatea epocii. Pe lângă faptul că este un instrument al comunicării, limba este o putere din punct de vedere politic şi social „... raportul vis-a-vis de  limbă este politic. Aceasta, însă, nu este propriu unei ţări „înghesuite” din punct de vedere istoric şi cultural cum e Franţa: aici limba nu reprezintă un subiect politic; în ţările mai puţin aprovizionate, atitudinea faţă de  limbă este arzătoare.... Lipseşte o teorie politică a limbajului, o metodologie care ar permite aplicarea proceselor de apropriere a limbii... ceva, cum ar fi „Capitalul” ştiinţei lingvistice, ... această teorie (politică) va trebui să decidă exact unde se opreşte limba şi dacă ea se opreşte în genere undeva”          (Barthes, 2002, p.92).

  Anume această lipsă a teoriei politice (a nu se confunda cu glotopolitica
, politica lingvistică
 şi planificarea lingvistică
) referitor la limbă, continuă să bulverseze societăţile moderne, frontaliere din punct de vedere geopolitic, în care problemele identitare erijează paravane separatoare în mijlocul populaţiei, pestriţă din punct de vedere lingvistic şi etnic. Or, în opinia noastră, un exerciţiu bun al limbii, atât în varianta scrisă, cât şi cea orală (mai ales orală), proiectat pe larg la nivel pansocietal, duce în mod inevitabil la coerciţia limbii. Propunem acest termen juridic pentru a justifica o serie întreagă de fenomene sociale  de obedienţă  lingvistică. 
Istoria societăţilor moderne ne demonstrează pe larg manifestările coercitive ale limbii care a fost pusă în serviciul puterilor politice. Progresul este asigurat de personalităţi, conform doctrinei filosofice a lui Voltaire şi aceste personalităţi, deseori dotate, talentate, iluminate, în mare parte au fost oratori nemaipomeniţi, dar, şi excelenţi manipulatori ai limbii: Ciceron, Louis al XIV-lea, Napoleon, Lenin, Hitler, Fidel Castro, Leopold Sedar Senghor etc. Coerciţia limbii poate să urmeze una din două căi posibile urmând filosofia existenţială: să contribuie la propagarea binelui sau la propagarea răului. 
Funcţia manipulatoare a limbii oglindeşte cognoscibilitatea infinită a posibilităţilor sale combinatorii. Litera scripta sunt manipulate foarte bine de către jurnalişti şi politicieni, verba sunt manipulate de către oratori pentru a putea atinge scopurile de o manieră cât mai  persuasivă. În virtutea faptului că limba este prin excelenţă mijlocul unic al expresiei clare şi nete a gândirii (făcând abstracţie de la artele vizuale din perspectiva semiotică modernă), coerciţia limbii constă în impunerea de atitudini, comportamente şi viziuni prin intermediul limbii.  
Iată unde apare inevitabila întrebare relativ la identitate în aventura babeliană. E posibil ca apartenenţa la cutare sau cutare civilizaţie, naţiune, cultură să influenţeze coerciţia limbii la nivel macrosocietal? Răspunsul nostru este afirmativ, urmărind experienţa spaţiului cultural în care trăim. Însă  vom afirma axiomatic: dacă o persoană cunoaşte mai multe limbi, ea riscă mai puţin să suporte consecinţele nefaste ale coerciţiei limbii, care pune în joc  funcţia sa manipulatoare.
E timpul să susţinem afirmaţiile noastre prin exemple concrete. Şi desigur, vom face referinţă la trecutul apropiat, adică la experienţa Republicii Moldova în cadrul fostei URSS. Coerciţia  limbii ruse s-a manifestat prin statutul său de limbă de comunicare într-o federaţie alcătuită din 15 republici, în centrul căreia limba rusă a devenit limba oficială a Uniunii, fără ca acest principiu să fi fost vreodată recunoscut în Constituţia sovietică. Limba rusă a devenit un „instrument perfect al imperiului”
, limba de comunicare a căruia era vorbită de 285 milioane de persoane şi care imperiu cuprindea  vreo 130 de limbi naţionale. Timp de 70 de ani, adică într-un anumit segment al secolului XX, limba rusă a răspândit în cele 15 republici atitudini şi comportamente, ideologie şi reacţii. Această răspândire coercitivă a limbii şi a culturii sale continuă să fertilizeze florile răului, căci ea a dat naştere unui impresionant bruiaj de mutaţii mondovizionale  referitor la esenţele identitare.

Cine eram noi, locuitorii Republicii Moldova în fosta URSS? A fost inventată noţiunea de „ popor sovietic”, dar cu siguranţă această noţiune nu putea să ascundă din punct de vedere ştiinţific lapsusul de „limbă”, deoarece nu a existat niciodată o „limbă sovietică”. Puterea coercitivă a limbii ruse a venit prin mas-media, literatură şi, ce poate fi mai rău şi mai violent? prin alfabetul chirilic în care s-a înveşmântat limba noastră maternă – româna. Mama mea îşi aminteşte că după „eliberarea” din 1944, peste noapte, s-a  trecut la liceu de la alfabetul latin la cel chirilic, fără nicio formă de recurs.  Această coerciţie excesivă, deformantă, abuzivă şi completamente ideologizată a aruncat populaţia Republicii Moldova într-un abis profund, ai cărui  tuneluri mai zăpăcesc şi astăzi societatea noastră în tranziţie. Să vedem cum şi cine a ţinut piept abuzurilor acaparatoare ale limbii ruse?  
M-am născut într-un sat pitoresc din lunca Prutului cu nume  răsunător - Alexandru Ion Cuza, re-botezat mai târziu de găgăuzi Hadji-Abdul, iar de sovietici Suvorovo. Încă din copilărie am avut nestingherita posibilitate de a asculta radioul şi a privi televizorul (TVR -1) în limba română fără probleme (vecinătatea de frontieră a antenelor permitea acest lucru). Bunicii mei scriau în română, adică folosind alfabetul latin. Încă din fragedă copilărie aveam o întrebare ce mă frământa mereu – de ce să scrii în română folosind alfabetul chirilic? Îmi amintesc de un episod frustrant al adolescenţei  mele. O vecină, rusoaică de la Cahul, prietena mea din copilărie, mi-a reproşat la o ceartă că noi, moldovenii, nu avem nici măcar alfabet. Am venit acasă şi foarte indignată l-am întrebat pe taică-meu de ce scriem cu litere ruseşti şi nu scriem aşa ca la TVR 1 şi în cărţile româneşti pe care le aveam în  casă.  Tatăl meu m-a atenţionat să nu cumva să pun asemenea întrebări pe la şcoală.

Or, fobia faţă de scrisul în limba română în baza alfabetului chirilic, a dat naştere altui fenomen – celui de apropriere a unei limbi străine şi a culturii pe care o aducea cu ea. În copilărie am citit şi am cunoscut aproape toate capodoperele literaturii universale în limba rusă. Această literatură tradusă a lăsat o urmă adâncă în viziunile mele de viitor lingvist şi poliglot. În aceeaşi  perioadă, la fel ca şi alţi compatrioţi de ai mei, cu preponderenţă stabiliţi la oraş, am devenit o bilingvă convinsă, româna fiind limba maternă, iar rusa fiind o a doua limbă maternă prin apropriere. Coerciţia  limbii ruse era concepută în mintea celor ca mine drept un fetiş pe atunci. Limba imperiului, văzută ca un idol, generează o panacee identitară, deseori interpretată ca „înnobilare” (să ne amintim de rolul limbii franceze în saloanele aristocraţiei ruse).  În perioada sovietică era mult mai convenabil sa fii rus decât de orice altă naţionalitate. Moldovenii, georgienii, asiaticii, evident, erau consideraţi oameni de mâna a doua. În oraşe, toţi preferau să se dea drept ruşi. 
„... A trăi într-o ţară a cărei limbă nu o cunoşti, să vieţuieşti în ea liber, în afara cantonamentelor turistice este cea mai periculoasă aventură... e mai periculos decât să înfrunţi jungla, deoarece eşti nevoit să enervezi limba,  sa te menţii la periferia complementarităţii ei, adică să încerci să  pătrunzi infinitul limbii fără a ajunge în profunzime.”         (Barthes, 2002, p.93, traducerea noastră).  Dar, iată că ruşilor stabiliţi în Basarabia, iar mai apoi imigraţi în Republica Moldova le-a reuşit perfect această „bâlbâială” sociolingvistică, creând nu  enclave marginale pe făgaşul excluziunii sociale după cum ar fi de aşteptat (aidoma celor arabe din Franţa), ci comunităţi puternice, a căror limbă a iradiat, sau, mai bine zis, a radiat ca o bombă atomică populaţia băştinaşă, aceasta fiind supusă unui profund proces de rusificare.
Coerciţia limbii în acea perioadă avea toate instrumentele politice şi ideologice la dispoziţie, inclusiv cele mai eficiente: educaţia şi mediile de informare în masă. Epurarea currciulei şcolare la limba şi literatura română a constituit lovitura de graţie, scriitorii din Transnistria, fosta Republică Autonomă Sovietică Socialistă Moldovenească, devenind nume de referinţă ale aşa zisei creaţii  literare moldoveneşti. Totuşi, Eminescu şi Creangă au fost „supravieţuit”  acestei epurări. 

În universităţi disciplinele ideologice era predate de cele mai deseori în limba rusă, studenţii băştinaşi vorbitori de limbă română fiind nevoiţi să  susţină examene şi colocvii în limba rusă, deci, le era încălcat dreptul firesc la studii în limba maternă.

Treptat, fără a fi decretată limbă de stat în constituţie, rusa a pătruns violent în toate sferele comunicării socio-culturale, populaţia autohtonă fiind supusă unei asimilări lingvistice involuntare. Izolarea completă de România a făcut ca Prutul să se transforme într-o apă mai adâncă decât oceanul, imposibil de traversat. Am făcut această comparaţie, deoarece prin asociaţie mă gândesc la limba franceză din Quebec, despărţită şi ea de ţara de origine prin oceanul atlantic. Aş merge mai departe: limba franceză din Quebec, în pofida influenţei inevitabile a limbii engleze, este mult mai autentică şi mult mai conservată decât limba română vorbită în Republica Moldova (mă refer la registrul non-convenţional). 
     Bilingvismul, în condiţiile Republici Moldova, poate fi definit metaforic drept bigamie lingvistică ce se datorează satisfacţiei cotidiene.  
          A fi  bi – sau multilingv ce ar însemna ca atare? L. Bloomfield defineşte bilingvismul ca fiind „ însuşirea a două  limbi ca şi cum ambele ar fi materne”.  Această poziţie absolutistă are în vedere, de fapt, „bilingviştii perfecţi”, „bilingviştii nativi” sau „ambilingviştii”. E. Weinreich defineşte bilingvismul într-o manieră mai puţin absolută: Este bilingvist cel care posedă cel puţin una din cele patru calităţi (a vorbi, a înţelege, a citi, a scrie) într-o altă limbă decât cea maternă”. E. Haugen se  ​​situează  decisiv în competenţele de producere:” E vorba de bilingvism atunci cînd individul poate să  producă enunţuri cu sens în altă limbă decât cea maternă.” Claude  Hagège consideră că o persoană este bilingvă atunci când competenţele lingvistice sunt comparabile în ambele limbi (citat după Claude Stoll, http//averreman.free.fr/aplv/num54-blilinguisme.htm). Georges Mounin consideră: „bilingvismul este maniera unui individ de a vorbi cu uşurinţă în două limbi. De asemenea -  coexistenţa a două limbi în aceeaşi comunitate, cu condiţia că majoritatea locutorilor să fie realmente bilingvă: ca exemplu ne serveşte bilingvismul spaniol-catalan pentru Catalonia spaniolă. Unii sociolingvişti americani păstrează termenul de bilingvism numai în primul caz, dar folosesc diglossia (diglosie) pentru bilingvismul colectivităţilor” (Mounin, 2004: p. 54). Dicţionarul Larousse de termeni lingvistici prezintă o definiţie exhaustivă a acestui termen, înregistrând 7 semnificaţii: utilizarea în alternanţă de către acelaşi individ a două limbi diferite în dependenţă de mediul în care se află (plurilingvism), utilizarea limbii de origine în comunitatea imigranţilor şi a limbii oficiale pentru comunicarea în exteriorul comunităţii, utilizarea dialectului/limbii  minoritar(e) în comunicarea cotidiană şi a altei limbi instituţionalizate în comunicarea oficială, comunicarea rezultată din contactul limbilor în cazul mutaţiilor masive ale populaţiilor (gaulois/latin), ansamblul de dispozitive oficiale (cazul Belgiei) care asigură sau tind să asigure fiecărei din cele două limbi vorbite statut de limbă oficială, mişcare prin care se încearcă generalizarea prin mijloace oficiale şi educaţie utilizarea curentă a unei limbi străine pe lângă cea maternă (cazul Georgiei - nota noastră), aptitudinea de a se exprima cu uşurinţă într-o limbă străină învăţată expres. (Dubois, Giacomo et altri, 2007: pp.66-67).
             Actualmente în Republica Moldova locuim în condiţiile unei  diglosii, care a degenerat într-un conflict lingvistic.  Conflictul lingvistic este inevitabil într-o societate bilingvă sau multilingvă, deoarece, din perspectiva noţiunii de coerciţie lingvistică, una  din limbile vorbite îşi revendică statutul de limbă dominantă. Ar fi interesant să răspundem la întrebarea: a avut limba rusă vreo dată acest statut în RM?  Din experienţa istorică putem afirma că limba rusă a tins să devină limbă dominantă, şi nu doar în perioada sovietică, ci încă de la 1812.  În pofida tuturor  tentativelor, inclusiv prin mesajul religios ortodox, limba rusă nu a devenit dominantă în spaţiul românesc din Basarabia. Totuşi, conflictul lingvistic s-a perpetuat şi constituie o realitate în prezent.
          Propunem să diferenţiem diglosia intrinsecă de cea extrinsecă.  Diglosia societală este extrinsecă, iar diglosia care exprimă capacitatea folosiri registrelor diferite ale uneia şi aceleiaşi limbi  ar fi cea intrinsecă. Anume acest fenomen de diglosie intrinsecă a indus în eroare societatea Republicii Moldova cu privire la natura limbii vorbite  şi la autodefinirea identităţii în Republica Moldova. Într-o familie unde soţul este din sudul, iar soţia  din nordul Moldovei,  am asista la un registru combinat cu  ortoepie, regionalisme din ambele zone.  Vom menţiona drept exemplu şi limba normativă folosită în comunicarea oficială (la birou, şcoală, universitate) sau  sociolectele, care sunt folosite în comunicarea zilnică la piaţă, în transport cu şoferii, cu persoanele de la ţară, sau registrul impregnat de împrumuturi ruseşti în convorbirile cu persoanele din Transnistria (românizarea cuvintelor ruseşti). În acest sens vom cita opinia Sandei-Maria Ardeleanu: „ În interacţiunea verbală, locutorul, oricare ar fi originea sa socială, sexul, profesia, etc., va alege dintre toate registrele cel care îi este mai apropiat pentru a-şi atinge scopurile în actul comunicării. De asemenea, situaţia comunicativă  şi contextul în care acest schimb verbal are loc determină alegerea dialectului folosit, iar dialogul la serviciu, în familie sau într-o şedinţă academică va fi diferit.” (Ardeleanu, 2006, p. 82).   Această diglosie, barbară, de altfel, în realităţile RM, este rezultatul unei izolări excesive de multe decenii pe care a cunoscut-o limba româna din Republica Moldova faţă de cea a României, ţara-mamă. Româna din România a beneficiat între timp de „patrimoniul  distribuit”  (termen propus de Walter) al limbii franceze, în timp ce româna din Republica Moldova a suportat influenţa devastatoare a limbii ruse, care şi-a impus fondul lexical contra oricărei logici a utilizatorilor. 
Tânăra generaţie din Moldova pare să fi depăşit deja lipsa izolării, îndreptându-se încet cu încetul de la diglosie spre poligloţie.

Nu fac parte din tânăra generaţie a Moldovei, care vorbeşte trei sau patru limbi, fie prin nativitate, fie prin instruire. În cazul meu, româna este limba mea maternă, rusa am însuşit-o de la 5 ani datorită comunicării zilnice la grădiniţă. Franceza este prima limbă străină însuşită la universitate, spaniola fiind a doua. Această formă de poligloţie este răspândită printre colegii mei filologi, care diferă doar prin limba maternă, pentru unii dintre ei fiind rusa sau găgăuza.
Fără îndoială, o persoană poliglotă este în majoritatea cazurilor erudită. Schleiermacher scria foarte semnificativ despre poligloţi: aceşti maeştri admirabili ce se plimbă cu  egală uşurinţă printre limbi, pentru ei o  limbă însuşită devine mai apropiată decât cea maternă.” (Schleiermacher, 1999: p.63, traducerea noastră).  Cunoaşterea mai multor limbi implică indubitabil activarea mai multor centre neuronale care se referă la multiple realităţi exralingvistice: a iubi în franceză, a gândi filosofic în română, a cânta în spaniolă, a înjura în rusă sau engleză. Această funcţie civilizatoare a limbii face sau nu referinţă la identităţi multiple? Apartenenţa identitară ar fi oare o ficţiune opacă şi evanescentă?

  George Steiner, exponent al trilingvismului activ, este jenat de a se autoidentifica Englez, Francez sau Neamţ, el fiind descendent dintr-o familie mixtă, toate trei limbi fiind însuşite încă din fragedă copilărie. Steiner afirmă că-i este greu să precizeze care a fost prima limbă în care a început să vorbească: „Nu-mi amintesc care a fost prima mea limbă. Şi de-ar fi să mă gândesc, îmi vine la fel de uşor atât în engleză, cât şi în franceză sau germană. Alte limbi pe care le cunosc, fie că le vorbesc, le scriu sau le  citesc, le-am însuşit datorită antrenării conştiente.” (Steiner, 1998:p.173). Cazul lui Steiner este unul fericit pentru un poliglot – a se autoidentifica într-o manieră multidimensională, o autoidentificare care ajunge până la un cosmopolitism acceptabil, atât cât să permită îmbogăţirea interculturală, toleranţa şi libera circulaţie de valori. Însă cum să definim autoidentificarea poligloţilor nativi ai spaţiului post-comunist? 
   În Republica Moldova influenţa limbii ruse a generat un bi – sau multilingvism obţinut prin nativitate (în virtutea căsătoriilor mixte evreieşti, româneşti, ruseşti, găgăuze sau bulgare) care se referă la o singură identitate - cea rusească. Mai mult ca atât, sunt multe cazuri în care părinţii sunt de naţionalităţi diferite, iar copiii lor nu cunosc nici limba tatălui, nici cea a mamei, doar limba rusă, limba de formare la şcoală sau la universitate (exemplul universităţilor din Comrat şi Taraclia). Acest fenomen al reduceri lingvistice nu ar trebui să se răspândească în Europa, care are ca scop însuşirea  a cel puţin două limbi străine, în afara celei materne. 
Identitatea homo europeus ar deveni în viitorul apropiat o identitate redusă sau prolifică din punct de vedere lingvistic-civilizator? Răspunsul va veni cu timpul. Un lucru este cert – poziţia limbii ruse nu va mai putea niciodată să se compare, nici să ajungă la cea a limbii engleze spre exemplu, sau franceze, care a ocupat solid al doilea loc în topul limbilor de comunicare europeană. Astăzi, asistăm la o schimbare de generaţii, în care una este cel puţin bilingvă (română- engleză ) sau tri-cvadrilingvă (română-engleză-franceză-rusă). 
Nu întâmplător am situat rusa pe a patra poziţie. Interesul pentru această limbă s-a micşorat mult din cauza schimbărilor socio-economice ale tranziţiei şi emigrării în masă a cetăţenilor Moldovei în străinătate. Facilitatea pentru limbi a populaţiei republicii noastre este un atuu incontestabil, însă tragedia compatrioţilor noştri bilingvi sau poligloţi  mai rezidă în problema eternei căutări a identităţii. 
         Autoidentificarea ca moldovean sau român continuă să fie confuză, atât în abordările politicienilor, cât şi în cele ale oamenilor simpli, care discută despre politică.  Această confuzie are rădăcini lingvistice, istorice, dar şi juridice: limba română este numită „moldovenească” în articolul 13 al Constituţiei Republicii Moldova. Influenţa limbii ruse s-a răsfrânt asupra limbii române care şi-a pierdut apanajul latin original şi a suportat influenţele parazitare cum ar fi împrumuturile improprii,  ortoepia palatalizată străină auzului românesc. 
Răul a fost făcut, grefa coerciţiei lingvistice a fost implantată şi ea a dat germeni de sorginte socială: diglosia intrinsecă şi falsul intenţionat, care periclitează identitatea cetăţenilor Republicii Moldova. Diglosia intrinsecă este un fenomen propriu oricărei limbi, dar în condiţiile Republicii Moldova, aceasta a obţinut o conotaţie socio-politică, ce a separat societatea moldovenească în două părţi mari care se opun. Soluţia acceptată de către populaţia moldovenească este cea a cosmopolitismului – toţi vorbesc româna, însă unii o numesc română, alţii - moldovenească. Acuitatea discuţiilor ar trebui să depăşească limitele diglosiei sociale româno-ruseşti şi să se îndrepte spre perspectiva europeană: poate că nu este esenţială  întrebarea  – cum să numim limba vorbită în Republica Moldova – română sau moldovenească, ci cum să facem ca populaţia, mai ales şefii de stat, politicenii să vorbească mai mult de două limbi? A dori integrarea europeană fără putinţa de a comunica în limbile europene cele mai răspândite, ar fi o dorinţă ciuntită. Viitorul lingvistic al Europei constă în extinderea comunicării interculturale, care la rândul său, este de neconceput în afara apanajului poliglot. Limbile deschid hotarele şi orizonturile.

„ Limba este infinită ( fără sfîrşit), de aici trebuie să suportăm consecinţele, limba începe, mai întîi de toate, cu limba” ( Barthes: p.93). 
Priorităţi la nivel de politici de stat în RM:

· Actualizarea Legii cu privire la funcţionarea limbilor pe teritoriul RM, inclusiv lege publicităţii;
· Modificarea articolului 13 din Constituţia RM prin afirmarea adevărului ştiinţific - Limba vorbită în RM este limba română;
· Asanarea climatului lingvistic din RM prin reducerea coerciţiei limbii ruse şi promovarea unor politici corecte în ceea ce priveşte statutul limbii române şi cunoaşterea acesteia de către funcţionarii publici;
· Trecerea limbii ruse predate în şcoli şi licee în modului disciplinelor opţionale;

· Ameliorarea statutului limbii române pe teritoriul RM prin românizarea internetulu, mass media 

� “Glotopolitica se ocupă de fenomene micro şi macro langajiere...începând cuacte minuscule..până la intervenţiile puterii politice asupra limbii” (Laroussi, trad.noastră, citat după Gh.Moldovanu, Politică şi planificare lingvistică. Chiţinău, 2007, p.24).


� Politica lingvistică - sistem de măsuri conştiente şi integral dirijate, exercitate în cadrul unor situaţii linvistice concrete asupra domeniului funcţional al limbilor, alias, asupra relaţiei între limbă şi viaţa socială. (Moldovanu, 2007: p.27).


� Planificarea lingvistică reprezintă totalitatea acţiunilor şi mijloacelor necesare pentru aplicarea în practică a politicii lingvistice. (Moldovanu, 2007: p.27).


� Savantul Gh.Moldovanu consemnează că Antonio Nebrija, autorul primei gramatici a limbii spaniole a dedicat opera sa intitulată Gramatica Castellana de la Lengua Castellana (1492) reginei Isabella. Cu ocazia finalizării lucrării Antonio Nebreja s-a înfăţişat la curte, oferindu-i reginei opera sa. Confuză, regina a întrebat care este rostul acestei cărţi, iar arhiepiscopul de Avila i-a răspuns: „Majestate, limba este un instrument perfect al Imperiului”. Vezi Moldovanu Gh. Politică şiplanificare lingvistică. Chiţinău, 2007, p.33.





